שאלה: נשים במעמד גבוה וארץ ישראל - תשובה בחזרה: הרב רציתי לשאול כמה שאלות שנורא מציקות לי בזמן האחרון 1. האם זה נכון שיש הלכות האוסרות על נשים לעסוק במשרות גבוהות - כגון ח"כית? אם כן אשמח לשמוע מהי הסיבה לכך, ולמה זה לא שובניזם? 2. לפני כמה זמן שאלתי כמה אנשים למה כיבוש ארץ כנען ע"י עמ"י זה מעשה מוסרי ולא ברברי וחלק מהתשובות שקבלתי היו שמעבר לרצון ה - עמי הארץ שישבו חטאו בע"ז, גילוי רעיות ושפיכות דמים - לפני הירידה למצרים בנ"י גרו פה ובעצם הם חזרו וגילו ש"השתלטו עליהם על הבית" מפה עלו לי כמה שאלות: למה דווקא ארץ ישראל ולא כל שטח אחר? באותה תקופה שכדור הארץ יחסית לא היה מאוכלס אני מניחה שהיו הרבה שטחים ריקים התשובה של "כי זה היה הבית לפני מצרים" לא עוזרת - כי כש"בנ י" גרו שם זה לא היה עם זו הייתה משפחה. מה ההבדל בין הארץ לבין שטח אחר? אם יש הצדקה כלשהי לא"י למה ה לא יכל לתת לנו שטח כלשהו שלא מצריך הריגה של אלפי אנשים? - ואם התשובה היא בגלל החטאים שלהם - אז ה הוא כל יכול מין הסתם שיש אפשרויות אחרות חוץ מהרג לגרום להם לחזור בתשובה וכו ואם באמת העמים האלה חטאו כל כך שהם היו חייבים עונש מוות למה ה לא היה יכול לעשות את זה בדרך אחרת במקום להרוג תוך כדי גם אנשים מעם ישראל במלחמות? וחג שמח :) תוכן התשובה: וואו. מסובך. לך. 1. לגבי כהונת נשים במשרות ציבוריות, אינני חושב שההגדרה הנכונה היא "הלכות שאוסרות", כי זה לא בדיוק "הלכות" ב"משנה תורה" של הרמב"ם, או "שולחן ערוך", אך זוהי הכוונה מוסרית- נורמטיבית של גדולי ישראל בדורות הקודמים. אני מניח שאת יודעת שבדורות הקודמים היו נשים (מעטות ביותר, כי כל החברה האנושית היתה בנויה על נורמות שונות לגמרי למגדר הגברי והנשי) שהגיעו לעמדות הנהגה, כמו דבורה הנביאה, מרים הנביאה, חולדה הנביאה ועוד, בתקופת התנ"ך, וגם בתקופות מאוחרות יותר, היו נשים "גדולות" בתפקידים ציבוריים חשובים. החברה עוברת היום שינוי, המנהיגים הרוחניים של הציבור שומר המצוות רואים את השינוי כל אחד בדרכו הוא, וברור שהחברה לא תהיה בעוד מאה שנים כמו שהיא היום, ובוודאי לא כמו שהייתה לפני מאה שנים, ואני מתכוון גם לחברה החרדית, וגם לחברה הדתית- ציונית. (אני שמעתי מאבא שלי לא פעם ולא פעמיים, ביטויים מלאי הערכה למנהיגות שהיו בתנועה הדתית ציונית, אלה שהנהיגו את תנועת "אמונה", כמו לדוגמא "נציגת אמונה חייבת להבחר לכנסת, כי הם באמת עשו משהו למען החברה בישראל".) 2. למה אנחנו עורכים "ברית מילה" לילדים שלנו? האם זה לא "ברברי"? אם ה ציווה זאת- זה לא ברברי, זה נעלה ומוסרי, וחשוב, ואנחנו נעשה זאת בשמחה. היחס בינינו, עם ישראל, לבין ארץ ישראל, הוא לא יחס של "זכות" שיש לנו על ארץ ישראל, אלא יחס של "חובה". יש הרבה מצוות, חלק מהם קל למלא, חלק מהם קשה למלא, חלק מהם קשה מאד מאד למלא. והקב"ה רוצה שנמלא את כל מצוותיו. קשה לשלוט בארץ ישראל, והקב"ה מחייב אותנו לעשות זאת. למה דווקא ארץ ישראל? איננו יודעים (בוודאי שיש הסברים נפלאים, כמו הסבריו של ר יהודה הלוי בספר הכוזרי.) למה בית המקדש דווקא בירושלים? איננו יודעים. למה הקב"ה ציווה לשחוט בהמות דווקא בצוואר ולא בעורף? איננו יודעים (יש מדרש המעלה שאלה זו) הקב"ה לא מצווה אותנו להרוג את הגויים שיושבים בארץ כנען. הוא מצווה אותנו לפנות אליהם, ולהציע להם לפנות עבורנו את הארץ, שאנחנו נשלוט בה, כי זה רצונו. מי שיפנה- מוטב. ומי שלא- לא תהיה ברירה ונאלץ למלא את רצון ה, ולפנות אותו, שלא יפריע לשלטון עם ישראל בארץ ישראל. זו מצוות ה. ראי גם ברמב"ם, הלכות מלכים ומלחמותיהם. התשובה התקבלה מהרב מאיר צוקרמן בתאריך כ"ו תשרי תשע"ד ___________ על התשובות אבל: 1. כיום יש איסור על אישה להיות ח"כ? 2. ברית מילה אני יכולה להבין בגלל הפן הבריאותי וכו בנושא של הארץ לא שאלתי בשאלה מעבר לקיום של רצון ה מה המטרות של כל נקודה ששאלתי מעבר לקיום רצון ה יש תשובה לזה או שזו רק הסיבה הזאת נטו? :)
תשובה: השאלה שלך פשטנית. נניח שתשאלי "האם מותר לבנות להתגייס לצבא?". אני מניח שאת יודעת שיש הרבה רבנים שיאמרו חד משמעית "אסור", ואף "יהרג ובל יעבור", ויש רבנים שיגידו לך "מותר". אתה רואה שבמפלגות החרדיות אין נשים מועמדות לכנסת, או לתפקיד שר  סגן שר וכו. ואילו במפלגת "הבית היהודי"- יש גם יש. 2. "רק" הסיבה הזו, שהקב"ה ציווה? אולי לא קראת את תשובתי (הארוכה יחסית) אשר ציטטה מאמר ח : "וכי מה איכפת לו לקב"ה בין שוחט מן הצואר לבין שוחט מן העורף? לא ניתנו המצוות אלא לצרף בהן את הבריות". קיום כל אחת מהמצוות, ללא יוצא מן הכלל, אלה שאת מבינה את הטעם להן ואלו שאת לא מבינה את הטעם, גורמים לאדם להיות טוב יותר וקרוב יותר לקב"ה.